附件三

九江市古代经典诗词作品（33首）

陶渊明5首、李白4首、白居易4首、苏轼2首、黄庭坚2首、王安石2首、谢灵运、张九龄、孟浩然、刘禹锡、权德舆、王贞白、崔涂、苏辙、周敦颐、孔平仲、白玉蟾、朱芾煌、洪周禄、陈三立各1首。

1、《归园田居》其一

东晋·陶渊明

少无适俗韵，性本爱丘山。误落尘网中，一去三十年。羁鸟恋旧林，池鱼思故渊。开荒南野际，守拙归园田。方宅十余亩，草屋八九间。榆柳荫后檐，桃李罗堂前。暧暧远人村，依依墟里烟。狗吠深巷中，鸡鸣桑树颠。户庭无尘杂，虚室有余闲。久在樊笼里，复得返自然。

2、《归园田居》其三

东晋·陶渊明

种豆南山下，草盛豆苗稀。晨兴理荒秽，带月荷锄归。

道狭草木长，夕露沾我衣。衣沾不足惜，但使愿无违。

3、《饮酒》其五

东晋·陶渊明

结庐在人境，而无车马喧。问君何能尔？心远地自偏。采菊东篱下，悠然见南山。山气日夕佳，飞鸟相与还。此中有真意，欲辨已忘言。

4、杂诗

东晋·陶渊明

人生无根蒂，飘如陌上尘。  
分散逐风转，此已非常身。  
落地为兄弟，何必骨肉亲！  
得欢当作乐，斗酒聚比邻。  
盛年不重来，一日难再晨。  
及时当勉励，岁月不待人。

5、桃花源记

东晋·陶渊明

晋太元中，武陵人捕鱼为业。缘溪行，忘路之远近。忽逢桃花林，夹岸数百步，中无杂树，芳草鲜美，落英缤纷。渔人甚异之，复前行，欲穷其林。

林尽水源，便得一山，山有小口，仿佛若有光。便舍船，从口入。初极狭，才通人。复行数十步，豁然开朗。土地平旷，屋舍俨然，有良田、美池、桑竹之属。阡陌交通，鸡犬相闻。其中往来种作，男女衣着，悉如外人。黄发垂髫，并怡然自乐。

见渔人，乃大惊，问所从来。具答之。便要还家，设酒杀鸡作食。村中闻有此人，咸来问讯。自云先世避秦时乱，率妻子邑人来此绝境，不复出焉，遂与外人间隔。问今是何世，乃不知有汉，无论魏晋。此人一一为具言所闻，皆叹惋。余人各复延至其家，皆出酒食。停数日，辞去。此中人语云：“不足为外人道也。”

既出，得其船，便扶向路，处处志之。及郡下，诣太守，说如此。太守即遣人随其往，寻向所志，遂迷，不复得路。

南阳刘子骥，高尚士也，闻之，欣然规往。未果，寻病终，后遂无问津者。

6、登庐山绝顶望诸峤

南北朝·谢灵运

山行非有期，弥远不能辍。但欲掩昏旦，遂复经圆缺。扪壁窥龙池，攀枝瞰乳穴。积峡忽复启，平途俄已绝。峦垅有合沓，往来无踪辙。昼夜蔽日月，冬夏共霜雪。

7、登庐山五老峰

唐·李白

庐山东南五老峰，青天削出金芙蓉。

九江秀色可揽结，吾将此地巢云松。

8、望庐山瀑布

唐·李白

日照香炉生紫烟，遥看瀑布挂前川。

飞流直下三千尺，疑是银河落九天。

9、下寻阳城泛彭蠡寄黄判官

唐·李白

浪动灌婴井，寻阳江上风。开帆入天镜，直向彭湖东。落景转疏雨，睛云散远空。名山发佳兴，清赏亦何穷？石镜挂遥月，香炉灭彩虹。相思俱对此，举目与君同。

10、庐山谣寄卢侍御虚舟

唐·李白

我本楚狂人，凤歌笑孔丘。手持绿玉杖，朝别黄鹤楼。五岳寻仙不辞远，一生好入名山游。庐山秀出南斗旁，屏风九叠云锦张。影落明湖青黛光，金阙前开二峰长，银河倒挂三石梁。香炉瀑布遥相望，回崖沓嶂凌苍苍。翠影红霞映朝日，鸟飞不到吴天长。登高壮观天地间，大江茫茫去不还。黄云万里动风色，白波九道流雪山。好为庐山谣，兴因庐山发。闲窥石镜清我心，谢公行处苍苔没。早服还丹无世情，琴心三叠道初成。遥见仙人彩云里，手把芙蓉朝玉京。先期汗漫九垓上，愿接卢敖游太清。

11、大林寺桃花

唐·白居易

人间四月芳菲尽，山寺桃花始盛开。

长恨春归无觅处，不知转入此中来。

12、庾楼晓望

唐·[白居易](https://so.gushiwen.cn/authorv_85097dd0c645.aspx)

独凭朱槛立凌晨，山色初明水色新。  
竹雾晓笼衔岭月，频风暖送过江春。  
子城阴处犹残雪，衙鼓声前未有尘。  
三百年来庾楼上，曾经多少望乡人。

13、九江春望

唐·白居易

淼茫积水非吾土，飘泊浮萍自我身。

身外信缘为活计，眼前随事觅交亲。

炉烟岂异终南色，湓草宁殊渭北春。

此地何妨便终老，譬如元是九江人。

14、琵琶行

唐·白居易

浔阳江头夜送客，枫叶荻花秋瑟瑟。主人下马客在船，举酒欲饮无管弦。醉不成欢惨将别，别时茫茫江浸月。忽闻水上琵琶声，主人忘归客不发。寻声暗问弹者谁？琵琶声停欲语迟。移船相近邀相见，添酒回灯重开宴。千呼万唤始出来，犹抱琵琶半遮面。转轴拨弦三两声，未成曲调先有情。弦弦掩抑声声思，似诉平生不得志。低眉信手续续弹，说尽心中无限事。轻拢慢捻抹复挑，初为《霓裳》后《六幺》。大弦嘈嘈如急雨，小弦切切如私语。嘈嘈切切错杂弹，大珠小珠落玉盘。间关莺语花底滑，幽咽泉流冰下难。冰泉冷涩弦凝绝，凝绝不通声暂歇。别有幽愁暗恨生，此时无声胜有声。银瓶乍破水浆迸，铁骑突出刀枪鸣。曲终收拨当心画，四弦一声如裂帛。东船西舫悄无言，唯见江心秋月白。沉吟放拨插弦中，整顿衣裳起敛容。自言本是京城女，家在虾蟆陵下住。十三学得琵琶成，名属教坊第一部。曲罢曾教善才服，妆成每被秋娘妒。五陵年少争缠头，一曲红绡不知数。钿头银篦击节碎，血色罗裙翻酒污。今年欢笑复明年，秋月春风等闲度。弟走从军阿姨死，暮去朝来颜色故。门前冷落鞍马稀，老大嫁作商人妇。商人重利轻别离，前月浮梁买茶去。去来江口守空船，绕船月明江水寒。夜深忽梦少年事，梦啼妆泪红阑干。我闻琵琶已叹息，又闻此语重唧唧。同是天涯沦落人，相逢何必曾相识！我从去年辞帝京，谪居卧病浔阳城。浔阳地僻无音乐，终岁不闻丝竹声。住近湓江地低湿，黄芦苦竹绕宅生。其间旦暮闻何物？杜鹃啼血猿哀鸣。春江花朝秋月夜，往往取酒还独倾。岂无山歌与村笛？呕哑嘲哳难为听。今夜闻君琵琶语，如听仙乐耳暂明。莫辞更坐弹一曲，为君翻作《琵琶行》。感我此言良久立，却坐促弦弦转急。凄凄不似向前声，满座重闻皆掩泣。座中泣下谁最多？江州司马青衫湿！

15、湖口望庐山瀑布泉

唐·张九龄

万丈红泉落，迢迢半紫氛。奔流下杂树，洒落出重云。

日照虹霓似，天清风雨闻。灵山多秀色，空水共氤氲。

16、晚泊浔阳望香炉峰

唐·孟浩然

挂席几千里，名山都未逢。泊舟浔阳郭，始见香炉峰。

尝读远公传，永怀尘外踪。东林精舍近，日暮空闻钟。

17、登清晖楼

唐·刘禹锡

浔阳江色潮添满，彭蠡秋声雁送来。

南望庐山千万仞，共夸新出栋梁材。

18、送人之九江

唐·权德舆

九派寻阳郡，分明似画图。秋光连瀑布，晴翠辨香炉。

才子厌兰省，邦君荣竹符。江城多暇日，能寄八行无。

19、白鹿洞

唐·王贞白

读书不觉已春深，一寸光阴一寸金。

不是道人来引笑，周情孔思正追寻。

20、过陶征君隐居

唐·崔涂

陶令昔居此，弄琴遗世荣。

田园三亩绿，轩冕一铢轻。

衰柳自无主，白云犹可耕。

不随陵谷变，应只有高名。

21、题西林壁

北宋·苏轼

横看成岭侧成峰，远近高低各不同。

不识庐山真面目，只缘身在此山中。

22、《初入庐山》三首

北宋·苏轼

青山若无素，偃蹇不相亲。

要识庐山面，他年是故人。

自昔怀清赏，神游杳蔼间。

如今不是梦，真个是庐山。

芒鞋青竹杖，自挂百钱游。

可怪深山里，人人识故侯。

23、江州五咏 浪井

北宋·苏辙

江波浮阵云，岸壁立青铁。

胡为井中泉，涌浪时惊发。

水性本无定，得止自澄澈。

谁为女娲手，补此天地裂。

24、题落星寺

北宋·黄庭坚

落星开士深结屋，龙阁老翁来赋诗。

小雨藏山客坐久，长江接天帆到迟。

宴寝清香与世隔，画图妙绝无人知。

蜂房各自开户牖，处处煮茶藤一枝。

25、满庭芳

北宋·黄庭坚

修水浓青，新条淡绿，翠光交映虚亭。锦鸳霜鹭，荷径拾幽苹。香渡栏干屈曲，红妆映、薄绮疏棂。风清夜，横塘月满，水净见移星。

堪听。微雨过，媻姗藻荇，琐碎浮萍。便移转，胡床湘簟方屏。练霭鳞云旋满，声不断、檐响风铃。重开宴，瑶池雪沁，山露佛头青。

26、爱莲说

北宋·周敦颐

水陆草木之花，可爱者甚蕃。晋陶渊明独爱菊，自李唐来，世人甚爱牡丹。予独爱莲之出淤泥而不染，濯清涟而不妖，中通外直，不蔓不枝，香远益清，亭亭净植，可远观而不可亵玩焉。予谓菊，花之隐逸者也；牡丹，花之富贵者也；莲，花之君子者也。噫！菊之爱，陶后鲜有闻；莲之爱，同予者何人？牡丹之爱，宜乎众矣！

27、锦绣谷

北宋·王安石

还家一笑即芳晨，好与名山作主人。

邂逅五湖乘兴往，相邀锦绣谷中春。

28、落星寺，在南康军中

北宋·王安石

穿云台殿起崔嵬，万里长江一酒杯。

坐见山川吞日月，杳无车马送尘埃。

雁飞云路声低过，客近天门梦易回。

胜概惟诗可收拾，不才羞作等闲来。

29、霁夜  
北宋·孔平仲  
寂历帘栊深夜明，睡回清梦戍墙铃。  
狂风送雨已何处？淡月笼云犹未醒。  
早有秋声随堕叶，独将凉意伴流萤。  
明朝准拟南轩望，洗出庐山万丈青。

30、泛舟黄桥归庐山

南宋·白玉蟾

清风为我送归船，数粒青松起薄烟。

帆影惊飞秋水雁，橹声搅断夕阳蝉。

几人家在溪头岸，一片云生水底天。

满眼良朋无好酒，此心已挂九江边。

31、与黄兵宪闇斋饮南湖舟中

明朝·朱芾煌

暖倾兰酒炙鹅笙，画舸香风起杜蘅。

潮水涌生湖水静，远山高与近山平。

江州座上衫初湿，开府楼前月正明。

来往烟波看渔钓，长歌一动楚人情。

32、烟水亭歌

明朝·洪周禄

澄湖如镜秋痕澹，雀舫声移惊潋滟。

浅苔云靓涨疏霜，堤柳归鸦飞片片。

禅天龙护走奔虹，仙径烟霏盘紫电。

江帆日落星浦流，夕阳小桥人影乱。

匡峰亘面削芙蓉，时有白云层锁断。

山姿湖貌足幽寻，晴好雨奇姿汗漫。

野燐忽复划鱼灯，罾影长空拖素练。

把酒谁堪问主宾，宝月芳汀花雨散。

笙歌元草醉宗风，千年事业湖山半。

33、九江湖海楼春望

清·陈三立

花气笼山柳插湖，阑干春暖笑提壶。

客依江雁来成字，今看巢乌又引雏。

隔水梵铃晨自语，收缗渔艇醉相呼。

寻仙那毕刘郎愿，五老云中已笑吾。